text: বালুরঘাট বিস্ফোরণ কাণ্ডে গুরুতর আহত ১, অভিযোগের তির বাড়ির মালিকের দিকেই - Mahanagar24x7 - Latest Bengali News, বাংলা খবর
  বালুরঘাট বিস্ফোরণ কাণ্ডে গুরুতর আহত ১, অভিযোগের তির বাড়ির মালিকের দিকেই
  বাড়িতেই বিস্ফোরক মজুত ছিল
  গুরুতর অবস্থায় হাসপাতালে গৃহবধূ
  ফেরার বাড়ির মালিক
  নিজস্ব প্রতিবেদক, বালুরঘাট: রবিবার হঠাৎ বিস্ফোরণে কেঁপে ওঠে বালুরঘাটের বিশ্বাস পাড়ার এলাকা। গুরুতর আহত এক মহিলা। ঘটনায় চাঞ্চল্য ছড়িয়েছে এলাকায়। অভিযোগ বাড়ির মালিকের বিরুদ্ধেই।
  জানা গিয়েছে, এলাকার বাসিন্দা শিবু সেনের বাড়িতে বিস্ফোরণ হয়। গুরুতর আহত হন তাঁর স্ত্রী প্রতিমা সেন। যদিও কিসের থেকে এই ঘটনা তা নিয়ে ধোঁয়াশায় স্থানীয় বাসিন্দা থেকে পুলিশ প্রশাসন সকলেই। ঘটনার পরেই বাড়িতে তালা দিয়ে উধাও গৃহকর্তা। এলাকাবাসীদের একাংশের দাবি বাড়িতে বিস্ফোরক মজুত ছিল।
  স্থানীয় বাসিন্দা সূত্রে জানা গিয়েছে, বাড়ির ভেতরে রান্নার সিলিন্ডার থেকে ফ্রিজ সব কিছু অক্ষত অবস্থায় থাকলেও ঘরের দরজা এমন ভাবে দুমড়ে যায় যে পাশের ঘরেও আগুন লেগে যায়।
  এদিন হঠাৎ বিস্ফোরণের পর শব্দ শুনে স্থানীয়রা ঘটনাস্থলে ছুটে এসে দেখতে পান প্রায় ঝলসে পড়ে আছেন গৃহিণী প্রতিমা দেবী। এরপরেই এলাকাবাসীদের উদ্যোগে গুরুতর আহত অবস্থায় গৃহবধূকে তড়িঘড়ি বালুরঘাট জেলা হাসপাতালে ভর্তি করা হয়।
  খবর পেয়ে পুলিশ ও দমকল ঘটনাস্থলে আসে। তবে ঘটনার পর থেকেই ফেরার বাড়ির মালিক শিবু। জানা গিয়েছে, দুপুরে সেলুনে গিয়েছিলেন তিনি। তারপরেই এই ঘটনা। পুলিশসূত্রে জানা গিয়েছে, তদন্ত চলছে। বাড়ির মালিকের খোঁজ করা হচ্ছে।